In ’n studie gepubliseer in ’n Europese vaktydskrif oor kanker, word nog redes genoem waarom ons hierdie veselryke juweel moet voorsit. Die studie is in 2015 van stapel gestuur en die navorsers het ’n verband gevind tussen die inname van vrugte en wit groentesoorte, naamlik blomkool, en ’n laer risiko vir maagkanker.
Wees op die uitkyk na ’n skoon, roomwit, kompakte, stywe kop en die trossies moenie afsonderlik wees nie. Vermy blomkool met merke of wat dof van kleur is, sowel as dié met klein blommetjies. Koppe met baie dik blare buiteom word beter beskerm en sal varser wees. Berg blomkool in ’n papier- of plastieksak in die koelkas, waar dit tot ’n week eetbaar sal bly.
Soos alle groentesoorte, moet jy kool beslis nie te lank kook nie. Sny die koolblommetjies in kwarte voor jy dit kook en voeg ’n knippie borrie by vir ekstra woema – pleks van om die meer tradisionele metodes van kook of stoom te gebruik, wat geneig is om die groente smaakloos te laat. Of blits eenvoudig die blommetjies ’n paar sekondes in die voedselverwerker vir bykos met min koolhidrate. ’n Goeie plaasvervanger vir rys in kerrie of vir koeskoes.